dalmatisk
Store norske leksikon,Språk og litteratur,Språkfamilier,Indoeuropeiske språk,Romansk
Dalmatisk er et utdødd romansk språk som ble snakket på østsiden av Adriaterhavet i den historiske regionen Dalmatia i det nåværende Kroatia. Dalmatisk oppstod som en direkte fortsettelse av latin som ble snakket i dette området.
Sammenlignet med de andre romanske språkene, finnes det få skriftlige kilder skrevet på dalmatisk, for det meste dreier det seg om fragmentariske tekster fra Dubrovnik (Ragusa). Av de andre romanske språkene har dalmatisk mest til felles med rumensk. Et språklig særtrekk er at den perifrastiske verbalformen cantare habeo som har gitt fremtidsformen canterò i italiensk og chanterai i fransk, ikke fantes i dalmatisk. I stedet ble fremtidsformen dannet ved latinens cantavero (futurum exactum). Den siste personen som hadde dalmatisk som morsmål bodde på øya Krk (Veglia). Han døde i 1898. Les mer i Store norske leksikon romanske språk